“บูรพา เทคนิคอลฯ”คาดยื่นไฟลิ่ง Q3-Q4/58 มั่นใจสิ้นปีรายได้-กำไรโตทะลุ 30%
บริษัท บูรพาเทคนิคอล เอ็นจิเนียริ่ง จำกัด (มหาชน) ดำเนินธุรกิจด้านงานวางระบบสาธารณูปโภค งานติดตั้งเสาส่งสัญญาณ ระบบโทรคมนาคม และธุรกิจจัดการงานด้านบุคลากร คาดยื่นไฟลิ่ง Q3-Q4/58 มั่นใจสิ้นปีรายได้-กำไรโตทะลุ 30%
9 มิ.ย. 2558

นายไรวินท์ เลขวรนันท์ ประธานเจ้าหน้าที่บริหาร บริษัท บูรพาเทคนิคอล เอ็นจิเนียริ่ง จำกัด (มหาชน) และ บริษัทในเครือ Eastern Group เปิดเผยว่า สำหรับความคืบหน้าตอนนี้บริษัทอยู่ระหว่างการเร่งดำเนินงานในช่วงกลางปี 58 อย่างต่อเนื่อง โดยก่อนหน้านี้บริษัทได้ยื่นประมูลและคว้างานการไฟฟ้าส่วนภูมิภาคมาได้
ประกอบกับงานที่มีอยู่ในมือขณะนี้ต้องรีบเคลียร์ให้เสร็จเพื่อสามารถรับรู้รายได้ทันก่อนยื่นแบบแสดงรายการข้อมูล(ไฟลิ่ง)ต่อสำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.)ในไตรมาส 3-4/58 นี้
ทั้งนี้ บูรพาเทคนิคอล เอ็นจิเนียริ่ง และบริษัทในเครือ Eastern Group เป็นผู้ดำเนินธุรกิจด้านงานวางระบบสาธารณูปโภค งานติดตั้งเสาส่งสัญญาณ ระบบโทรคมนาคม และธุรกิจจัดการงานด้านบุคลากร
ขณะที่ รายได้ในสัดส่วนธุรกิจแต่ละกลุ่มของบริษัทขณะนี้มีการเติบโตอยู่ที่ 25 :25:50 ตามลำดับ ขณะที่กลุ่มธุรกิจเอาท์ซอร์สกำลังมาแรงและเติบโตอย่างรวดเร็วอยู่ที่ 50% จึงทำให้บริษัทได้มีการปรับเกมธุรกิจ โดยการรับงานเอาท์ซอร์สเพิ่มมากขึ้น นอกจากนี้บริษัทยังมีแผนที่จะใช้งบในไตรมาส 2/58 ยื่นไฟลิ่ง โดยใช้ทุนจดทะเบียน 135 ล้านบาท
สำหรับผลประกอบการจากปีที่แล้วจนถึงไตรมาส 2/58 นี้โตขึ้นถึง 30% จึงทำให้บริษัทมั่นใจว่าปีนี้กำไรสุทธิและรายได้จะเติบโตได้ตามเป้าที่วางเอาไว้อย่างแน่นอน โดยมีอัตราการเติบโตเพิ่มขึ้นจากปีที่แล้วอยู่ที่ 20-30% ซึ่งคาดว่าผลประกอบการในปี 2558 นี้น่าจะขยับขึ้นมาแตะถึง 1,500 ล้านบาท เรียกว่าบริษัทมีการเติบโตของรายได้เป็นแบบขั้นบันได จากในปีที่ผ่านมารายได้บริษัทอยู่ที่ 1,200 ล้านบาท
อย่างไรก็ดี บริษัทได้มองการลงทุนในธุรกิจกลุ่มพลังงานไว้เพิ่มเติมด้วย และมีการศึกษาข้อมูลเอาไว้บ้างแล้ว โดยมีแนวโน้มว่าน่าจะเป็นไปได้ แต่ทั้งหมดนี้ยังคงยังอยู่ในแผนยังไม่สามารถบอกได้ชัดเจน เนื่องจากยังต้องรอให้บริษัททำการเข้าตลาดหลักทรัพย์เป็นที่เรียบร้อยก่อน และรอความพร้อมของนโยบายทางภาครัฐให้มากกว่านี้